ORDE do 30 de outubro de 2009 sobre a aprobación definitiva do Plan Xeral de Ordenación Municipal do Concello de Laxe (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 16/11/2009

O Concello de Laxe remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. A Consellería de Política Territorial, Obras Públicas e Transportes mediante Orde do 18-7-2007; e a Consellería de Medio Ambiente, Territorio e Infraestruturas, mediante Orde do 2-6-2009 acordaron, de conformidade co disposto no artigo 85.5º b) da Lei 9/2002, do 30 de decembro, de ordenación urbanística e protección do medio rural de Galicia, non outorgar a aprobación definitiva do Plan Xeral de Ordenación Municipal do Concello de Laxe, instando á introdución das modificacións necesarias para corrixir as deficiencias que nela se establecían e á aprobación de novo polo concello.
I.2. O Concello de Laxe adoptou o acordo de aprobación provisional do PXOM o día 24-7-2009, tras a emisión de informes dos servizos técnicos e xurídicos municipais con data 21-7-2009.
I.3. Con data do 10-8-2009 ten entrada nesta consellería a nova documentación relativa ao Plan Xeral de Laxe, en solicitude de resolución sobre a súa aprobación definitiva.
II. Informe.
Visto o documento do Plan Xeral de Ordenación Municipal agora remitido polo Concello de Laxe e examinado o seu propio contido e as modificacións introducidas respecto do que foi obxecto da anterior orde da CMATI do 2 de xuño pasado.
Vista a proposta elevada o 26 de outubro pola Secretaría Xeral de Ordenación do Territorio e Urbanismo.
Pode considerarse que, en xeral, o PXOM dá cumprimento ás observacións formuladas no corpo da orde desta Consellería de Medio Ambiente, Territorio e Infraestrutura do 2-6-2009, agás no relativo á categorización como solo urbano consolidado dos terreos situados ao norte da rúa Cesáreo Pondal, ao sueste da rúa Atalaia e ao oeste do solo urbanizable D-1, sen que conste acreditada a concorrencia dos requisitos legalmente exixidos ao respecto. Resulta, pola contra, incurso ese ámbito nas circunstancias determinadas no artigo 12 b) da Lei 9/2002, de ordenación urbanística e protección do medio rural de Galicia, para a súa cualificación como solo urbano non consolidado.
De conformidade co artigo 89 da LOUG, e artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto
RESOLVO:
Primeiro.-Outorgar a aprobación definitiva parcial ao Plan Xeral de Ordenación Municipal de Laxe (A Coruña) de acordo co número 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, que deixa en suspenso o seguinte:
O ámbito delimitado ao norte pola rúa Cesáreo Pondal, ao sueste pola rúa Atalaia e ao oeste polo solo urbanizable D-1, nos termos sinalados no corpo desta orde.
Segundo.-O concello deberá emendar as deficiencias sinaladas na epígrafe II anterior, elaborar un novo documento coas correccións indicadas e, logo da súa aprobación polo Pleno da Corporación, elevalo ante esta consellería para a súa aprobación definitiva.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Cuarto.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 30 de outubro de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas